बहन बोली- मैंने उससे शादी में आने का वादा किया था, क्या पता था अर्थी में आना पड़ेगा?
Uttar Pradesh  Kanpur Dehat Encroachment Controversy; जलती हुई झोपड़ी, उसमें कैद मां-बेटी और आंखों पर पट्टी बांधे पुलिस अधिकारी…। ये मंजर है कानपुर के मड़ौली गांव का। जहां
जलती हुई झोपड़ी, उसमें कैद मां-बेटी और आंखों पर पट्टी बांधे पुलिस अधिकारी…। ये मंजर है कानपुर के मड़ौली गांव का। जहां बुलडोजर चलाने की कार्रवाई करने पहुंचे पुलिस वालों के सामने ही मां-बेटी जलकर मर गईं। जिस लड़की की मौत हो गई, उसकी इसी साल शादी होनी थी। पूरे परिवार की इकलौती बेटी थी, इसलिए सब उसकी शादी धूमधाम से करने की तैयारियों में जुटे थे। लेकिन वो दिन आने से पहले ही ऐसी घटना हो गई जिसने पूरे परिवार की खुशियों को झटके में खत्म कर दिया।
दैनिक भास्कर की टीम इस घटना के बाद मड़ौली गांव पहुंची। परिवार, गांववाले और रिश्तेदारों से बात की। सभी के चेहरे पर गुस्सा और आंखों में आंसू थे। आइए उस पूरी घटना की इनसाइड स्टोरी जानते हैं।
जिंदा जले मां-बेटी; पिता-भाई किसी तरह बाहर आ गए
सोमवार दोपहर 3 बजे एसडीएम मैथा जानेश्वर प्रसाद, रूरा एसएचओ दिनेश गौतम और लेखपाल अशोक सिंह बुलडोजर लेकर मड़ौली गांव पहुंचे। साथ में 15 पुलिसकर्मी थे। अचानक इतने अधिकारियों और पुलिस को देखकर घर में आराम कर रहे कृष्ण गोपाल दीक्षित और उनकी पत्नी प्रमिला बाहर निकले। पुलिस अधिकारियों ने जमीन पर अवैध कब्जा बताते हुए उनसे तुरंत जगह खाली करने करने को कहा। प्रमिला, उनके बेटे शिवम और बेटी नेहा ने पुलिस को बताया कि कोर्ट में इसका केस चल रहा। लेकिन अधिकारी नहीं माने। उन्होंने जगह को तुरंत खाली करने का अल्टीमेटम दे दिया।
शिवम अपने पिता के साथ घर के सामान निकालकर बाहर रखने लगे। प्रमिला और पुलिस के बीच झड़प हो गई। प्रमिला चिल्लाते हुए झोपड़ी में चली गई, तभी झोपड़ी में आग लग गई। यह देखकर पुलिस के हाथ-पांव फूल गए। जेसीबी के जरिए आग पर काबू पाने की कोशिश की, लेकिन पूरी झोपड़ी ही गिर गई। शिवम और कृष्ण गोयल तो किसी तरह से निकलने में कामयाब रहे। लेकिन प्रमिला और नेहा झोपड़ी में ही दब गई और दोनों की मौत हो गई।
शिवम कहते हैं, ''झोपड़ी में आग लेखपाल अशोक सिंह ने लगाई। हम और पापा किसी तरह से निकलने में तो सफल हो गए, लेकिन मम्मी और बिट्टी अंदर ही रह गई। हम उनको नहीं बचा पाए। आग लगाने के बाद ये सारे लोग यहां से भाग गए।''
जिस बिटिया को गोद में खिलाया, उसकी जिंदा जली लाश देखनी पड़ी
नेहा के चाचा अरविंद कहते हैं कि जनवरी से ही हमारे भाई के परिवार को टारगेट करके परेशान किया जा रहा था। उन पर गौरव दीक्षित ने फर्जी मुकदमा दर्ज करवाया,उन्हें भू-माफिया तक बता दिया। जब पूरा परिवार डीएम ऑफिस के सामने धरना देने गया था, उस दिन के बाद से ही घर में कुछ अच्छा नहीं चल रहा था। भाभी हर वक्त परेशान रहती थीं। वह कहते हैं कि जनवरी में जब बिना नोटिस के प्रशासन ने कार्रवाई की, उस दिन भी भाभी ने विरोध किया था। एक तरफ घर में नेहा के लिए रिश्ता ढूंढा जा रहा था। दूसरी तरफ पूरा घर कोर्ट-कचहरी के चक्कर में फंसा था।
2 भाइयों की इकलौती बहन छोड़कर चली गई
नेहा उस परिवार की इकलौती बेटी थी। पिछले साल जब उसके बड़े भाई की शादी हुई, तो मां और बहन सबसे ज्यादा खुश थीं। दिन-रात तैयारियों में जुटे रहते थे। भाई बताता है, ''मेरी शादी में सब रिश्तेदार बहन को चिढ़ा रहे थे कि अब अगला नंबर उसी का है। वो अपनी शादी की बात सुनकर ही शर्मा जाती थी। लेकिन हमें क्या पता था कि वो पल कभी आ ही नहीं पाएगा।''
शांत रहने वाली प्रमिला इतना गुस्सा गई कि खुद को आग लगा लिया
मड़ौली गांव के रहने वाले और मृतका प्रमिला के पड़ोसी राजीव द्विवेदी कहते हैं, "प्रमिला बेहद सरल स्वभाव की थी। टोले में होने वाले समारोह और लड़कियों की शादियों वो बहुत सहयोग करती थीं। त्योहारों पर मंदिर जाकर गरीबों का दान-दक्षिणा देती थी। बहुत ही आश्चर्य की बात है कि शांत रहने वाली महिला इतना कैसे गुस्सा गईं कि उन्होंने अपनेआप को आग के हवाले कर दिया।"
राजीव कहते हैं, "दिसंबर में प्रमिला के छोटे लड़के अंश के साथ गौरव दीक्षित की लड़ाई हो गई थी। दुकान पर दोनों एक दूसरे को धमकाने लगे थे। तभी से गौरव इन लोगों के परिवार को तड़े हुए था। जनवरी में उसने लेखपाल से कहकर इन लोगों पर मुकदमा करवाया। वो कई बार इन लोगों की जमीन हड़पने की धमकी दे चुका था।"
पीड़ित परिवार ने गौरव उर्फ गोरे को इस घटना का जिम्मेदार ठहराया है। दरअसल, गौरव सेना में है और लेखपाल अशोक फौज से रिटायर हो चुका है। इस वजह से दोनों के बीच गहरा लगाव रहा है। गांववालों ने ये आरोप लगाया कि दोनों ने मिलकर पहले भी ग्राम समाज की कई जमीनों को हड़पने की कोशिश की थी।
शादी में आने का वादा था, नहीं पता था अर्थी में आना पड़ेगा
मृतक नेहा के भाई अंश ने बताया, ''शिवली इलाके से बहन नेहा की शादी होने वाली थी। पूरा परिवार उसकी शादी को लेकर बहुत खुश था। तैयारियों में जुटा था। यकीन नहीं हो रहा है कि नेहा हमें छोड़ कर चली गई है। उसके जाने के बाद मानो घर की रौनक ही चली गई हो। मुझे सरकार से यही कहना है कि जिसने भी मेरी बहन और मां को मारा है, उसे गिरफ्तार कर कड़ी से कड़ी सजा दी जाए।''
अंश से बात करते वक्त पास में ही राख हो चुकी झोपड़ी के बीच नेहा की जली हुई लाश पड़ी थी। नेहा की कजिन अंकिता उस लाश को एकटक देखे जा रही थी। रो-रोकर उसकी आंखों के आंसू सूख चुके थे। बहन को याद करके अंकिता कहती है, ''हमारे मामा-मामी और भाई-बहन को घेरकर झोपड़ी में आग लगा दी गई। मामा और भाई तो किसी तरह से निकल आए, लेकिन तभी जेसीबी से झोपड़ी गिरा दी गई ताकि मेरी मामी और बहन निकल ही न पाएं। दिल्ली के तंदूर कांड से भी ज्यादा दर्दनाक घटना है यह। जब नेहा से आखिरी बार बात हुई, तो मैंने उसकी शादी में आने का वादा किया था, क्या पता था कि अर्थी में आना पड़ेगा।'' इतना बोलते ही अंकिता फूट-फूटकर रोने लगी।
नानी बोलीं- मेरी बेटी और नातिन को जल्लादों ने जलाकर मार दिया 
नेहा की नानी घटना के बाद घर पहुंची। पूरी रात जली हुई झोपड़ी और उसके बीच पड़ी लाश के पास बैठी रही। लगातार रो रही हैं। रोते हुए कहती हैं, "हमारी बिटिया और नातिन को उन जल्लादों ने जिन्दा जला दिया। उनके ऊपर बुलडोजर चला दिया। हमको कुछ समझ ही नहीं आ रहा कि हम क्या करें? किससे अपना दुख बताएं? सब बर्बाद हो गया हमारा।"
नेहा की भाभी शालिनी कहती हैं, ''हमें इस घर में शादी करके आए एक साल होने वाला है। नेहा ने मुझे भाभी नहीं, बल्कि हमेशा बड़ी बहन जैसा प्यार किया। दो दिन बाद हमारी शादी की सालगिरह थी, नेहा मेरे लिए एक स्वेटर खरीद कर लाई थी। उसने कहा था कि सालगिरह की पार्टी में इसे ही पहनना। वो दिन आने से पहले ही हमारे परिवार का सब कुछ खत्म हो गया।''
16 फरवरी को जहां कीर्तन था, उस शिव का मंदिर तोड़ दिया
इसी 16 फरवरी को शिवम की शादी के एक साल पूरे होने वाले थे। परिवार ने अखंड कीर्तन पाठ की तैयारी की थी। इसके लिए घर से बाहर जो शिवलिंग पहले से स्थापित थी, उसके आसपास पक्का चबूतरा बना दिया गया। पुलिस पहुंची तो सबसे पहले उसे ही तोड़ा।
शिवम कहते हैं, ''जमीन का जो विवाद था उसका मामला पहले ही कोर्ट में था। यहां हमारे मर्डर का मामला था। अशोक दीक्षित, अनिल, निर्मल, विशाल, अशोक सिंह जैसे लोगों ने मिलकर मेरे परिवार को मारने की कोशिश की।''
गांव में 500 से ज्यादा परिवार आबादी की जमीन पर
मड़ौली गांव के प्रधान मान सिंह इस घटना के बाद पीड़ित परिवार के घर पहुंचे। उन्होंने कहा, "ये सारी घटना लेखपाल अशोक सिंह की वजह से हो रही। वह कानून के खिलाफ जाकर काम कर रहा। हमने कुछ दिन पहले ही एसडीएम से मिलकर इसे हटाने की मांग की थी। योगी सरकार की मंत्री प्रतिभा सिंह से भी हम मिलकर लेखपाल की शिकायत कर चुके हैं। 15 दिन पहले प्रीतमपुरवा में एक व्यक्ति घर बनवा रहा था तो यह उसे रोकने पहुंच गया था वहां मेरी इससे झड़प हो गई थी।"
हमने प्रधान से पूछा कि क्या गांव में और भी लोग ऐसे रह रहे हैं? उन्होंने कहा, "गांव के करीब 1000 लोग ऐसे ही आबादी की जमीन पर रह रहे हैं। यहां जो विवाद है वो पट्टे को लेकर है। किसी प्रधान ने आरोपी पक्ष को पट्टा दिया होगा। लेकिन वो कब्जा नहीं ले पाए और अब जब उनके हिसाब से लेखपाल आया तो वह प्रशासन के साथ मिलकर कब्जा लेना चाह रहे हैं।"
एक महीने पहले लेखपाल ने दर्ज करवाया था केस
लेखपाल अशोक सिंह ने 14 जनवरी को एसडीएम से शिकायत करते हुए कृष्ण गोपाल दीक्षित और उनके बेटे शिवम के खिलाफ केस दर्ज करवाया था। उन्होंने एसडीएम को लिखे पत्र में कहा था कि कानपुर देहात की गाटा संख्या 1642, रकबा 0.657 हेक्टेयर ग्राम सभा की संपत्ति है। पक्की सड़क के बगल होने के कारण ये जमीन कीमती है। इस जमीन पर कृष्ण गोपाल दीक्षित और उनके बेटे शिवम ने अवैध कब्जे की नीयत से पिलर और छप्पर बना लिया है।
अशोक सिंह ने अपने पत्र में आगे लिखा, "13 जनवरी को प्रशासन अवैध कब्जे को खाली करवाने पहुंचा था। उस वक्त कृष्ण गोपाल और उनके बेटे शिवम और अंश प्रशासन से गाली-गलौज करते हुए मारपीट पर उतारू हो गए। जोर-जोर से झगड़ा करने लगे। गांव के लोगों को सरकारी कर्मचारियों पर हमला करने के लिए उकसाने लगे। वह कहते, यहां से भाग जाओ वरना बिकरू वाला कांड अपनाएंगे।"
इस एप्लिकेशन के बाद कृष्ण गोपाल, शिवम और अंश के खिलाफ मामला दर्ज किया गया था। हालांकि किसी की गिरफ्तारी नहीं हुई थी। पीड़ित परिवार ने इसके खिलाफ तहसील में वाद दायर किया। जिस पर 20 फरवरी को सुनवाई होनी थी।
इस घटना से जुड़ी ये खबरें भी पढ़िए...
1. दोनों चिल्लाती रहीं...आग लगा दी, डिप्टी सीएम ने की बात, SDM सस्पेंड; लेखपाल गिरफ्तार
कानपुर देहात में सोमवार को अतिक्रमण हटाने के दौरान मां-बेटी की जिंदा जलकर मौत हो गई। पुलिस-प्रशासन सरकारी जमीन से अवैध कब्जा हटाने गया था। घटना के बाद ग्रामीणों ने पुलिस और प्रशासन की टीम को दौड़ा लिया। अफसरों ने भाग कर जान बचाई। तनाव को देखते हुए गांव में फोर्स तैनात कर दी गई। मंगलवार को अधिकारियों ने परिजनों को मनाने का प्रयास किया, लेकिन वे अपनी मांग पर अड़े रहे।
मामले में SDM को सस्पेंड कर दिया गया है, जबकि लेखपाल और जेसीबी के ड्राइवर को गिरफ्तार कर लिया गया है। डिप्टी सीएम ब्रजेश पाठक ने वीडियो कॉन्फ्रेंसिग से पीड़ित परिवार से बात की और मांगों को पूरा करने का आश्वासन दिया। इसके बाद परिजन शव उठाने के लिए राजी हुए। फॉरेंसिक टीम ने शव उठाकर पोस्टमॉर्टम के लिए भेज दिया। पढ़िए पूरी खबर...
2. कानपुर में SDM के साथ कब्जा हटाने गई थी पुलिस, बुलडोजर से गिराई झोपड़ी; फोर्स तैनात
कानपुर देहात में अतिक्रमण हटाने के दौरान मां-बेटी जिंदा जल गए। प्रशासन सरकारी जमीन से अवैध कब्जा हटाने गया था। इससे जुड़ा 2.30 मिनट का वीडियो भी सामने आया है। वीडियो में दिख रहा है कि अतिक्रमण हटाने के दौरान महिला चिल्लाते हुए दौड़कर झोपड़ी में जाती है और दरवाजा बंद कर देती है।
पुलिस भी दौड़कर वहां पहुंचती है और दरवाजा तोड़ देती है। इसी बीच झोपड़ी में आग लग जाती है। लोग आग-आग चिल्लाने लगते हैं। पुलिस आग बुझाने के लिए बुलडोजर मंगाती है और झोपड़ी गिरवा देती है। परिवार का आरोप है कि दबंगों के साथ मिलकर अफसरों ने हमारी झोपड़ी में आग लगा दी। वहीं समाजवादी पार्टी ने ट्वीट कर मुआवजा देने की मांग की है। पढ़िए पूरी खबर...